हरिवंश पुराण में गरुड द्वारा गङ्गा जल द्वारा आहवनीय अग्नि को शान्त करने के संदर्भ में शतपथ ब्राह्मण ३.३.४.२२ व ७.१.२.१२ में उल्लेख है कि आहवनीय अग्नि अग्नि और सोम या सूर्य और चन्द्र दोनों है ( गार्हपत्य अग्नि सोम का रूप है : काठक संहिता २६.२) । शिव की जटा में गङ्गा की स्थिति कही जाती है । ब्राह्मण ग्रन्थों की भाषा में इन जटाओं रूपी अग्नि के स्तूप को प्रस्तर कहा जाता है ( तैत्तिरीय संहिता २.६.५.५, शतपथ ब्राह्मण १.३.३.१२ व १.३.४.१०) । यह प्रस्तर समित्/समिधा का उत्तर रूप है, समिति अवस्था प्राप्त करने के पश्चात् प्रस्तर रूप प्राप्त होता है । शिर पर केशों के प्रतीक के रूप में आहवनीय अग्नि के निकट वेदी पर तृण द्वारा प्रस्तर रूपी आच्छादन किया जाता है । इस प्रस्तर में गङ्गा की या सोम की स्थिति किस प्रकार से है, यह ब्राह्मण ग्रन्थों में स्पष्ट नहीं है ।